fellesnevner

Fellesnevner snakker vi om når vi skal legge sammen brøk. Da må alle brøkene ha samme nevner. Vi finner fellesnevner ved å finne det minste felles multiplum av de nevnerne vi har. Den enkleste måten er å gange sammen alle de forskjellige nevnerne, men dette tallet blir ofte unødvendig stort, og vi får store tall å regne med og mye å forkorte til slutt.

Eksempler: Fellesnevner for 2 og 3 er 6 Fellesnevner for 4 og 6 er 12 (ikke 24 som man får ved å gange sammen 4 og 6) Fellesnevner for 1, 5 og 15 er 15

Når vi har funnet fellesnevner, utvider vi brøkene ved å gange oppe og nede med det tallet som gjør nevneren om til fellesnevner.